

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2023 година***

***С к о п ј е***

***ЗАПИСНИК***

***од Сто триесет и шестата******седница на Управниот одбор на***

***Фондот за здравствено осигурување на Република Северна Македонија,***

*одржана на 27 јануари 2023 година со почеток во 14.00 часот*

*во просториите на Фондот*

***Присутни членови на Управниот одбор:***

* *д-р Арбен Љабеништа, претставник од Министерството за здравство – претседател;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Отсутни членови на Управниот одбор:***

* *Дејан Николовски, претставник од Министерството за финансии – заменик на претседателот.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Јасминка Смилевска, директор на правниот сектор (учествуваше во работата по точката 1 од дневниот ред на седницата);*
* *Миле Сугарев, директор на секторот за финансиски прашања (учествуваше во работата по точките 2, 3, 4, 5, 7, 11 и 12 од дневниот ред на седницата);*
* *Фатон Мемети, раководител на одделението за склучување договори со здравствени установи (учествуваше во работата по точката 8 и 9 од дневниот ред на седницата);*
* *д-р Игор Неловски, советник на директорот (учествуваше во работата по точката 10 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Арбен Љабеништа. Утврди дека се присутни шест членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто дваесет и шестата седница на Управниот одбор одржана на 6 октомври 2022 година*
* *Усвојување на записникот од Сто дваесет и седмата седница на Управниот одбор одржана на 17 октомври 2022 година*
* *Усвојување на записникот од Сто дваесет и осмата седница на Управниот одбор одржана на 2 ноември 2022 година*
* *Усвојување на записникот од Сто дваесет и деветата седница на Управниот одбор одржана од 7 до 8 ноември 2022 година*

# Предлог за донесување на Одлука за изменување на Одлуката за утврдување на обрасците предвидени во Правилникот за начинот на користење на здравствени услуги на осигурените лица во странство (образец на Предлог за упатување на лекување во странство - ПЛС);

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година;

# Разгледување на барањето на Државната комисија за спречување на корупцијата со кое се бараат информации во врска утврдувањето на надоместокот на Управниот одбор;

# Предлог за донесување на Одлука за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија;

# Разгледување на барање на аптеката Дател Фарм од Скопје;

# Разгледување на приговор на аптеката Сара Фарм од Скопје;

# Предлог за утврдување референтни цени на здравствени услуги;

# Предлог за донесување на Одлука за изменување на Одлуката за утврдување на висината на вкупниот договорен надоместок во 2023 година за приватните здравствени установи „Жан Митрев“ и „Аџибадем Систина“;

# Предлог за донесување Одлука за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите;

# Предлог за донесување на Годишен план за јавни набавки за 2023 година на Фондот за здравствено осигурување на Република Северна Македонија;

# Предлог за донесување на Правилник за изменување и дополнување на Правилникот за начинот и методологијата за утврдување референтни цени на лекови на товар на Фондот;

# Разно.

*Наведе дека е доставен уште еден дополнителен предлог за вклучување во дневниот ред - Одлука за утврдување на платата на директорот на Фондот за кој се предлага да биде разгледан на денешната седница.* *Потоа праша дали има и други предлози во врска со дневниот ред.*

*Пред изјаснувањето за дневниот ред, Јадранка Дабовиќ Анастасовска изрази незадоволство од добиените работни материјали, наведувајќи дека во неколку од нив забележала грешки, поради кои се сомнева во точноста и на останатите. Покрај тоа, наведе дека уште еднаш истакнува дека материјалите за седниците се доставуваат со задоцнување, надвор од роковите утврдени со Деловникот за работата на Управниот одбор, а тоа се однесува и на записниците од претходните седници. Изрази незадоволство и од терминот во кој се одржува седницата, од причина што било договарано седниците да се одржуваат во четврток.*

*Потоа Љубиша Каранфиловски укажа дека и понатаму голем број на седници се одржуваат согласно член 21 на Деловникот, односно без одржување на состанок, а овој начин на одлучување треба да се применува во исклучитени случаи.*

*Претседателот се согласи со изнесените забелешки и побара Фондот да им посвети сериозно внимание и да ја сообрази работата со Деловникот за работата на Управниот одбор.*

*Потоа, Управниот одбор, за Сто триесет и шестатата седница едногласно го утврди следниот*

***Д Н Е В Е Н Р Е Д***

* *Усвојување на записникот од Сто дваесет и шестата седница на Управниот одбор одржана на 6 октомври 2022 година*
* *Усвојување на записникот од Сто дваесет и седмата седница на Управниот одбор одржана на 17 октомври 2022 година*
* *Усвојување на записникот од Сто дваесет и осмата седница на Управниот одбор одржана на 2 ноември 2022 година*
* *Усвојување на записникот од Сто дваесет и деветата седница на Управниот одбор одржана од 7 до 8 ноември 2022 година*

# Предлог за донесување на Одлука за изменување на Одлуката за утврдување на обрасците предвидени во Правилникот за начинот на користење на здравствени услуги на осигурените лица во странство (образец на Предлог за упатување на лекување во странство - ПЛС);

# Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година;

# Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година;

# Разгледување на барањето на Државната комисија за спречување на корупцијата со кое се бараат информации во врска утврдувањето на надоместокот на Управниот одбор;

# Предлог за донесување на Одлука за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија;

# Разгледување на барање на аптеката Дател Фарм од Скопје;

# Разгледување на приговор на аптеката Сара Фарм од Скопје;

# Предлог за утврдување референтни цени на здравствени услуги;

# Предлог за донесување на Одлука за изменување на Одлуката за утврдување на висината на вкупниот договорен надоместок во 2023 година за приватните здравствени установи „Жан Митрев“ и „Аџибадем Систина“;

# Предлог за донесување Одлука за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите;

# Предлог за донесување на Годишен план за јавни набавки за 2023 година на Фондот за здравствено осигурување на Република Северна Македонија;

# Предлог за донесување на Правилник за изменување и дополнување на Правилникот за начинот и методологијата за утврдување референтни цени на лекови на товар на Фондот;

# Предлог за донесување на Одлука за утврдување на платата на генералниот директор на Фондот за здравствено осигурување на Република Северна Македонија;

# Разно.

*Потоа се пристапи кон разгледување на точките на дневниот ред.*

* *Усвојување на записникот од Сто дваесет и шестата седница на Управниот одбор одржана на 6 октомври 2022 година*

*За усвојување на записникот се изјаснија Љубиша Каранфиловски, Димитар Димитриевски, Јадранка Дабовиќ и Тања Дејаноска. Како воздржани се изјаснија Арбен Љабеништа и Маја Ковачева, од причина што не учествувале во работата на таа седница. На тој начин беше усвоен записникот од Сто дваесет и шестата седница на Управниот одбор одржана на 6 октомври 2022 година.*

* *Усвојување на записникот од Сто дваесет и седмата седница на Управниот одбор одржана на 17 октомври 2022 година*

*За усвојување на записникот се изјаснија Љубиша Каранфиловски, Димитар Димитриевски, Јадранка Дабовиќ, Тања Дејаноска и Маја Ковачева. Како воздржан се изјасни Арбен Љабеништа бидејќи не учествувал во работата на таа седница. На тој начин беше усвоен записникот од Сто дваесет и седмата седница на Управниот одбор одржана на 17 октомври 2022 година.*

* *Усвојување на записникот од Сто дваесет и осмата седница на Управниот одбор одржана на 2 ноември 2022 година*

*Записникот од Сто дваесет и осмата седница на Управниот одбор одржана на 2 ноември 2022 година беше усвоен едногласно и без забелешки.*

* *Усвојување на записникот од Сто дваесет и деветата седница на Управниот одбор одржана од 7 до 8 ноември 2022 година*

*Записникот од Сто дваесет и деветата седница на Управниот одбор одржана од 7 до 8 ноември 2022 година беше усвоен едногласно и без забелешки.*

***ТОЧКА 1 -*** *Предлог за донесување на Одлука за изменување на Одлуката за утврдување на обрасците предвидени во Правилникот за начинот на користење на здравствени услуги на осигурените лица во странство (образец на Предлог за упатување на лекување во странство - ПЛС)*

*Објаснување на новиот образец предложен за утврдување даде Јасминка Смилевска, потсетувајќи дека минатата година беше донесен нов Правилник за лекување во странство. Со правилникот се воведоа повеќе новини, поради кои е потребно да се утврди и нов образец со изменета содржина. Изменетиот образец вклучува повеќе податоци што треба да се внесат од клиниката која го дава предлогот, меѓу кои и епикриза.*

*Следеше куса дискусија на членовите на Управниот одбор, по што Управниот одбор едногласно ја донесе предложената*

***Одлука***

***за изменување на Одлуката за утврдување на обрасците предвидени во Правилникот за начинот на користење на здравствени услуги на осигурените лица во странство***

*со која се утврди нов образец на Предлог за упатување на лекување во странство - ПЛС)*

***ТОЧКА 2 -*** *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година*

*Објаснување на предлогот даде директорката Филиповска Грашкоска, наведувајќи дека биле подготвени два одделни материјали, но и двата ќе се рефлектираат во истата одлука. Првиот материјал се однесува на Универзитетската клиника за торакална и васкуларна хирургија и со него се предлага утврдување на условен буџет за здравствената услуга ендоваскуларна поправка на аневризма на абдоминална аорта, во рамките на претходно утврдениот вкупен надоместок за клиниката. Вкупниот надоместок утврден за 2023 година останува непроменет, но ќе може во целост да се реализира само доколку се реализира и условниот буџет, односно услугите. Потоа го објасни и предлогот содржан во вториот материјал за оваа точка. Во објаснувањето детално се осврна на сите основи за кои се предлагаат измените на договорните надоместоци а кои се прикажани во табеларниот приказ на материјалот (за ангажирани здравствени работници со договор за дело, за ангажирани здравствени работници на пробна работа во здравствените домови, и за ангажирани здравствени работници во неработниот ден недела).*

*По објаснувањето, дискутираа членовите на Управниот одбор при што поставуваа прашања на кои одговори и дополнителни објаснувања даваа директорката Филиповска Грашкоска и Миле Сугарев.*

*Димитар Димитриевски праша дали за цените на здравствените услуги имаме референтни земји како што имаме за цените на лековите. Миле Сугарев одговори дека цените на здравствените услуги се утврдуваат по барање на клиниките а според утврдената методологина на Фондот. Притоа, се имаат во вид и цените на соодветните услуги во земјите на регионот. Сепак, со оглед што сме мала земја и имаме помали потреби, во принцип не можеме да добиеме поволни цени на уредите што се вградуваат при одделни операции, па затоа и вкупната цена на некои услуги кај нас е повисока. Самите здравствени услуги, односно делот што не се однесува на вградените уреди, кај нас се поефтини, но вкупната цена зависи од цената на вградениот уред. Кај оние интервенции при кои не се вградуваат скапи уреди, цената во најголемиот дел зависи од цената на трудот на докторот кој ја изведува интервенцијата.*

*Љубиша Каранфиловски праша, кој стои зад цените што ги утврдува Фондот, на што директорката Филиповска Грашкоска и Миле Сугарев наведоа дека цените, согласно утврдената методологија ги дефинира комисијата за референтни цени на здравствени услуги на Фондот по што го објаснија и начинот на нејзиното работење.*

*По исцрпувањето на дискусијата, предлогот за донесување Одлука за изменување на Одлуката за утврдување на вкупниот договорен надоместок на јавните здравствени беше ставен на гласање.*

*За донесување на Одлуката гласаа Арбен Љабеништа, Љубиша Каранфиловски, Димитар Димитриевски, Тања Дејаноска и Маја Ковачева, додека Јадранка Дабовиќ Анастасовска се изјасни воздржана, од причина што работниот материјал за оваа точка од дневниот ред не бил доставен во роковите утврдени со Деловникот за работата на Управниот одбор.*

*На тој начин, Управниот одбор со мнозинство гласови донесе*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2023 година***

*со која се извршија предложените измени на договорните надоместоци на 47 јавни здравствени установи.*

# **ТОЧКА 3 -** Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2023 година

*Објаснување на предлогот даде директорката Филиповска Грашкоска наведувајќи од кои причини се менува висината на надоместокот на петте опфатени здравствени установи. Кај три од нив се вршат технички корекции, со една е раскинат договорот поради пензионирање на лекарот кој ја извршувал дејноста, а за една треба да се утврди надомест заради склучување на договор, откако добила лиценца за работа од Министерството за здравство.*

*Јадранка Дабовиќ Анастасовска укажа на грешка во датумот кај предлогот за една од установите, каде наместо до 31.12.2022 година, стои до 31.12.2021 година. Побара тоа да се коригира.*

*Потоа се пристапи кон гласање.*

*За донесување на одлуките гласаа Арбен Љабеништа, Љубиша Каранфиловски, Димитар Димитриевски, Тања Дејаноска и Маја Ковачева, додека Јадранка Дабовиќ Анастасовска се изјасни воздржана, од причина што работниот материјал за оваа точка од дневниот ред не бил доставен во роковите утврдени со Деловникот за работата на Управниот одбор.*

*На тој начин, Управниот одбор со мнозинство гласови донесе*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2023 година***

*со која се извршија технички корекции кај три здравствени установи а за една здравствена установа се измени надоместокот поради раскинување на договорот,*

*и*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2023 година***

*со која се утврди висината на договорниот надоместок за една здравствена установа која добила лиценца за работа од Министерството за здравство.*

***ТОЧКА 4 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година*

*Во рамките на четвртата точка од дневниот ред, по објаснувањето на директорката Филиповска Грашкоска, Управниот одбор без дискусија едногласно ја донесе предложената*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2023 година***

*со која се утврди нова висина на договорниот надоместок за една здравствена установа поради намалување на бројот на тимови со кои ја извршува дејноста, се утврди надоместокот за една здравствена установа која добила лиценца за работа од Министерството за здравство, и за една здравствена установа со која Фондот склучил договор за обезбедување здравствени услуги.*

***ТОЧКА 5 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година*

*И во рамките на петтата точка на дневниот ред, по објаснувањето на директорката Филиповска Грашкоска, Управниот одбор, без дискусија, едногласно ја донесе предложената*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита за 2023 година***

*со која се изврши техничка корекција кај надоместокот на една здравствена установа, а за три здравствени установи се утврдија нови надоместоци согласно со промените во бројот на тимовите со кои ја извршуваат дејноста.*

***ТОЧКА 6 -*** *Разгледување на барањето на Државната комисија за спречување на корупцијата со кое се бараат информации во врска утврдувањето на надоместокот на Управниот одбор*

*Во рамките на точката 6, Управниот одбор го разгледа барањето на Државната комисија за спречување на корупцијата упатено на Фондот а кое се однесува на висината на надоместокот на Управниот одбор, односно неговата неусогласеност со заклучокот на Владата на Република Северна Македонија од 30 јули 2021 година.*

*Во дискусијата за барањето, се истакна дека Управниот одбор не бил известен за Заклучокот на Владата се до август 2022 година, ниту тој Заклучок му бил доставен од страна на службите на Фондот.**За Заклучокот и неговата содржина, Управниот одбор дознал од медиумите дури во август 2022 година, а веднаш потоа, за 11.8.2022 година беше закажана седница, на која се донесе Одлуката за висината на надоместокот, заради сообразување со Заклучокот на Владата.*

*Во однос на прашањето зошто Заклучокот од Фондот не бил доставен до членовите на Управниот одбор се до моментот кога медиумите реагирале во август 2022 година, од Фондот е известено дека причината за тоа била што на истата седница од 30 јули 2021 година, Владата го задолжила Кабинетот на заменик претседателот задолжен за економски прашања, во координација со економските ресори и инвестиции, да подготви анализа со цел утврдување на висината на надоместоците за членовите на управните и надзорните одбори, одбори за контрола на материјално-финансиското работење, комисии, совети и други органи на управување, согласно видот, обемот на работа, сложеноста, резултатите од работењето, финансиската состојба во истите и бројот на членови во органите на управување и до септември 2021 година да ја достави до Владата. Оттаму, во Фондот се очекувале дополнителни насоки за утврдување на висината на надоместокот, согласно видот, обемот на работа, сложеноста, резултатите од работењето, коишто ќе произлезат од анализата, и од овие причини членовите на Управниот одбор не билe информирани за Заклучокот.*

*На крајот на дискусијата а во согласност неа, Управниот одбор го утврди и текстот на одговорот кој ќе се испрати на Државната комисија за спречување на корупцијата.*

***ТОЧКА 7 -*** *Предлог за донесување на Одлука за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија*

*Предлогот го објасни директорката Филиповска Грашкоска. Наведе дека Фондот, како и други институции, се соочува со одлив на кадар од повеќе важни профили што може да доведе до нарушување на работата. Споредбено со други институции, вклучувајќи го и сродниот Фонд на пензиското и инвалидското осигурување, платите во Фондот се пониски, а од октомври 2022 година, просечната плата во Фондот е пониска и од просечната плата во државата. Фондот има средства за реализирање на предлогот за зголемување на вредноста на бодот за 2,52 денари, што ќе значи зголемување на платите за околу 5%.*

*По објаснувањето се отвори дискусија во која членовите на Управниот одбор прашуваа дали Фондот може самостојно да одлучи за ова прашање, односно дали е потребна согласност од друг орган, дали зголемувањето на платите не треба да се врши согласно Колективниот договор на Фондот, и од кои средства ќе се обезбеди зголемувањето. На прашањата одговори дадоа директорката Филиповска Грашкоска и Миле Сугарев, наведувајќи дека Колективниот договор на Фондот не го уредува тоа прашање, дека Фондот може самостојно да одлучи за прашањето и дека располага со средства чие користење нема да се одрази на другите обврски на Фондот од неговата недлежност.*

*Потоа Тања Дејаноска истакна дека пописот на населението во државата од 2021 година покажа намалување на населението за 16%. Имајќи го тоа во вид, потребно е и државните органи да го сообразат бројот на вработени, односно пропорционално да го намалат. Со тоа ќе се создадат услови и за зголемување на платите на вработените кои остануваат. Истакна дека на тоа укажува, имајќи ја во вид информацијата од медиумите дека Фондот прима нови вработени.*

*Директорката Филиповска Грашкоска одговори дека најголемиот дел на вработувањата во Фондот во моментов, се однесуваат на места на кои сега работат лица ангажирани на определено време, како и за пополнување на испразнети работни места.*

*Тања Дејаноска уште еднаш потенцира дека е потребна реформа на јавниот сектор заради намалување на јавните трошоци. Во тие рамки и Фондот треба да изврши реорганизација, така што да има помалку вработени, кои ќе имаат повисоки плати, како и да се води сметка да бидат пополнети и зајакнати клучните позиции за ефикасно работење на Фондот.*

*Со тоа дискусијата за точката 7 од дневниот ред беше исцрпена и Управниот одбор едногласно ја донесе предложената*

***Одлука***

***за изменување на Одлуката за утврдување на вредноста на бодот за платите на вработените на Фондот за здравствено осигурување на Република Северна Македонија***

*со која вредноста на бодот се утврди на 52,91 денари.*

***ТОЧКА 8 -*** *Разгледување на барање на аптеката Дател Фарм од Скопје*

*Барањето на аптеката се однесува на исплата на фактури за три месеци (декември 2021 и јануари и февруари 2022 година), кои не биле платени од Фондот поради тоа што аптеката немала комплетен кадар во месеците на кои се однесуваат. Бидејќи, фактурите Фондот ги плаќа редоследно, без прескокнување месеци, поради спорните месеци, не се платени и следните фактури.*

*Објаснување на барањето и на постапувањето на стручната служба на Фондот даде Фатон Мемети. Наведе дека по испитувањето на сите околности, утврдено е дека иако Фондот не бил навремено известуван за кадровските промени во аптеката, како што е уредено со договорот, сепак, за цело време, вклучувајќи ги и спорните месеци, аптеката имала комплетен кадар. Потсети и дека во минатата година Управниот одбор разгледувал барање од аптека со иста состојба и дека тогаш било позитивно одлучено.*

*По објаснувањето, дискутираа членовите на Управниот одбор при што поставуваа прашања на кои одговори и дополнителни објаснувања даваше Фатон Мемети.*

*Откако дискусијата беше исцрпена, Управниот одбор едногласно донесе*

***Заклучок:*** *Се прифаќа барањето на**ПЗУ Аптека Дател Фарм од Скопје. На аптеката да и се исплатат средства по фактурите, откако ќе се изврши контрола над нив од страна на Фондот за здравствено осигурување – подрачна служба Скопје.*

***ТОЧКА 9 –*** *Разгледување на приговор на аптеката Сара Фарм од Скопје*

*Со приговорот, аптеката Сара Фарм од Скопје бара да се одобри плаќање на фактурите за организационата единица Студентска 2 Скопје - Центар за месеците ноември и декември 2021, како и за јануари и февруари 2022 година.*

*И за оваа точка на дневниот ред, објаснување даде Фатон Мемети, изложувајќи ја фактичката состојба со кадарот во организационата единица Студентска 2 Скопје – Центар и во аптеката Сара Фарм како целина, и тоа од аспект на прописите што ја уредуваат организациската поставеност и опременоста со кадар. Истакна дека и покрај тоа што правното лице - аптеката Сара Фарм располагало со кадар, тоа не било случај со организационата единица Студентска 2 Скопје - Центар, односно дека во таа организациона единица за целиот спорен период не бил вработен потребниот кадар.*

*Во дискусијата што следеше по објаснувањето, членовите на Управниот одбор бараа дополнителни објаснувања со цел да се разјасни фактичката состојба, односно дали аптеката располагала со потребниот кадар и дали при состојбата констатирана од Фондот, може да се признаат фактурите за спорниот период.*

*На крајот, се дојде до констатација дека, од причина што во спорниот период во организационата единица Студентска 2 Скопје – Центар не бил вработен потребниот кадар, приговорот е неоснован, па согласно тоа Управниот одбор го донесе следниот*

***Заклучок:*** *Имајќи го во вид мислењето на стручната служба на Фондот, барањето за плаќање по фактурите за организационата единица Студентска 2 Скопје – Центар, за периодот од 5.8.2021 до 31.1.2023 година, во кој период организационата единица Студентска 2 Скопје-Центар работела без потребниот кадар, не се прифаќа. На аптеката ПЗУ Аптека Сара Фарм Скопје- организациона единица Студентска 2 Скопје - Центар и се признават фактурите за издадените лекови на товар на Фондот во периодот во кој согласно Правилникот за критериумите за склучување на договори и начинот на плаќање на здравствените услуги од приватните здравствени установи аптеки, можела да издава лекови на товар на Фондот.*

*За донесување на заклучокот се изјаснија Љубиша Каранфиловски, Димитар Димитриевски, Јадранка Дабовиќ Анастасовска, Тања Дејаноска и Маја Ковачева, додека Арбен Љабеништа се изјасни како воздржан.*

***ТОЧКА 10 –*** *Предлог за утврдување референтни цени на здравствени услуги*

*Во рамките на точката 10, беа разгледани два предлога коишто се однесуваат на промена на називот на една здравствена услуга и на воведување една нова здравствена услуга – функционална проценка на деца и младинци.*

*Предлозите ги објасни Игор Неловски. Наведе дека промената на називот на една здравствена услуга е заради тоа што сегашниот „Дневна болница за административно прикажување на издадена терапија за домашни услови” е ограничен само за терапија во домашни услови со лекови а здравствените установи при фактурирањето имаат потреба тој пакет да го користат и кога станува збор за друга услуга која не е лек. Поради тоа, се предлага промена на називот во „Дневна болница за административно прикажување на извршена здравствена услуга”.*

*Во однос на новата здравствена услуга – функционална проценка на деца и младинци, објасни дека со измените на Законот за здравственото осигурување од 2021 година, функционалната проценка на деца и младинци е дел од здравствените услуги кои се обезбедуваат на товар на средствата на Фондот. Потоа ја објасни и организациската поставеност и начинот на работа на службата за функционална проценка во Здравствениот дом Скопје, во чии рамки функционира Националното стручно тело за функционална проценка како и организацијата на државно ниво. Функционалната проценка ќе се врши тимски, од стручни лица од повеќе профили, поради што беше потребно да се дефинира пакет на здравствената услуга, преку кој ќе се фактурираат услугите дадени од тимот. За да се извршат двете предложени промени, потребно е да се донесат две одделни одлуки.*

*По објаснувањето, Димитар Димитриевски праша дали средствата за функционалната анализа Фондот ќе ги добива од Министерството за труд и социјална политика а Тања Дејаноска, колку ќе чини оваа услуга според бројот на пациентите.*

*На тие прашања Игор Неловски одговори дека, со оглед што со измените на Законот функционалната проценка на деца и младинци е на товар на Фондот, нема да се добиваат средства од Министерството, како и дека плаќањето не зависи од бројот на пациентите туку е по тим.*

*Потоа се пристапи кон гласање по предлозите.*

*За усвојување на предлозите гласаа Арбен Љабеништа, Љубиша Каранфиловски, Димитар Димитриевски, Тања Дејаноска и Маја Ковачева, додека Јадранка Дабовиќ Анастасовска се изјасни воздржана, од причина што работниот материјал за оваа точка од дневниот ред не бил доставен во роковите утврдени со Деловникот за работата на Управниот одбор.*

*На тој начин, Управниот одбор со мнозинство гласови донесе*

***Одлука***

***за изменување на Одлуката за утврдување на референтни цени за дневна болница и болнички ден во болничката здравствена заштита***

*и*

***Одлука***

***за дополнување на Одлуката за утврдување на референтни цени на пакети на здравствени услуги во превентивна здравствена заштита и итна медицинска помош со домашно лекување***

*со кои се измени називот на една здравствена услуга и се утврди еден нов пакет на здравствени услуги - функционалната проценка на деца и младинци.*

***ТОЧКА 11 -*** *Предлог за донесување на Одлука за изменување на Одлуката за утврдување на висината на вкупниот договорен надоместок во 2023 година за приватните здравствени установи „Жан Митрев“ и „Аџибадем Систина“*

*Објаснување на предлогот даде директорката Филиповска Грашкоска. Наведе дека согласно договорите со здравствените установи „Жан Митрев“ и „Аџибадем Систина“, годишниот надоместок се утврдува во висина на искористениот надоместок од минатата година. Со оглед на тоа, по добивањето на податоците за четвртиот квартал на 2022 година, надоместокот за 2023 година што беше утврден во декември 2022 година, треба да се намали до висината на искористениот надоместок за цела 2022 година.*

*По објаснувањето, членовите на Управниот одбор поставуваа и дополнителни прашања на кои одговори даваше Миле Сугарев.*

*Откако дискусијата по предлогот беше исцрпена, се пристапи кон гласање.*

*За донесување на одлуката гласаа Арбен Љабеништа, Љубиша Каранфиловски, Димитар Димитриевски, Тања Дејаноска и Маја Ковачева, додека Јадранка Дабовиќ Анастасовска се изјасни воздржана, од причина што работниот материјал за оваа точка од дневниот ред не бил доставен во роковите утврдени со Деловникот за работата на Управниот одбор.*

*На тој начин, Управниот одбор со мнозинство гласови донесе*

***Одлука***

***за изменување на Одлуката за утврдување на висината на вкупниот договорен надоместок во 2023 година за приватните здравствени установи „Жан Митрев“ и „Аџибадем Систина“***

*со која надоместокот на здравствената установа „Жан Митрев“ за 2023 година се утврди во висина согласно со искористениот надоместок за 2022 година.*

***ТОЧКА 12 -*** *Предлог за донесување Одлука за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите*

*Објаснување на предлогот даде Миле Сугарев. Наведе дека со оглед што хроничната бубрежна инсуфисиенција е заболување од посебен интерес, за кое е потребен континуиран хемодијализен третман, од јануари 2022 година се прошири пакетот на здравствените услуги, со вклучување на хемодијафилтрацијата како метод на лекување. Имајќи го тоа во вид, се предлага со донесување на одлуката, учеството на осигуреното лице во цената на услугата, да се однесува и за издавање на лекот Sevelarmel Carbonate во дневна болница. Партиципацијата би изнесувала 1 денар исклучиво за осигурениците кои се на хроничен дијализен третман.*

*По објаснувањето и кусата дискусија на членовите на Управниот одбор што следеше, се пристапи кон гласање по предлогот.*

*За донесување на одлуката гласаа Арбен Љабеништа, Љубиша Каранфиловски, Димитар Димитриевски, Тања Дејаноска и Маја Ковачева, додека Јадранка Дабовиќ Анастасовска се изјасни воздржана, од причина што работниот материјал за оваа точка од дневниот ред не бил доставен во роковите утврдени со Деловникот за работата на Управниот одбор.*

*На тој начин, Управниот одбор со мнозинство гласови донесе*

***Одлука***

***за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите***

*со која се утврди учество од 1 денар за издавање на лекот Sevelarmel Carbonate во дневна болница.*

***ТОЧКА 13 -*** *Предлог за донесување на Годишен план за јавни набавки за 2023 година на Фондот за здравствено осигурување на Република Северна Македонија*

*Во рамките на точката 13, по објаснувањето на директорката Филиповска Грашкоска и кусата дискусија на членовите на Управниот одбор што следеше, Управниот одбор со мнозинство гласови донесе*

***Одлука***

***за усвојување на Планот за јавни набавки за 2023 година***

***на Фондот за здравствено осигурување на Република Северна Македонија***

*и*

***Годишен план за јавни набавки за 2023 година***

***на Фондот за здравствено осигурување на Република Северна Македонија***

*За донесување на Одлуката и Годишниот план гласаа Арбен Љабеништа, Љубиша Каранфиловски, Димитар Димитриевски и Маја Ковачева. Јадранка Дабовиќ Анастасовска се изјасни како воздржана, од причина што работниот материјал за оваа точка од дневниот ред не бил доставен во роковите утврдени со Деловникот за работата на Управниот одбор, а Тања Дејаноска се изјасни како воздржана, од причина што табелата од работниот материјал не давала целосни информации за донесување на одлука.*

***ТОЧКА 14 -*** *Предлог за донесување на Правилник за изменување и дополнување на Правилникот за начинот и методологијата за утврдување референтни цени на лекови на товар на Фондот*

*Маја Ковачева предложи разгледувањето на предлогот за донесување на Правилник за изменување и дополнување на Правилникот за начинот и методологијата за утврдување референтни цени на лекови на товар на Фондот да биде одложено за следната седница, за кое време ќе може во Фармацевтската комора да се извршат дополнителни консултации и анализи и евентуално да се дадат предлози за дополнување на текстот на правилникот.*

*Предлогот беше едногласно прифатен од останатите членови и разгледувањето на Правилникот се одложи за следната седница на Управниот одбор.*

***ТОЧКА 15 -*** *Предлог за донесување на Одлука за утврдување на платата на генералниот директор на Фондот за здравствено осигурување на Република Северна Македонија*

*Објаснување на предлогот даде директорката Филиповска Грашкоска, наведувајќи дека со него се намалуваат бодовите врз основа на кои се пресметува платата на директорот, со што, имајќи го во вид зголемувањето на вредноста на бодот за платите во Фондот, платата на директорот ќе остане со иста висина.*

*По објаснувањето се пристапи кон гласање за предлогот.*

*За донесување на одлуката гласаа Арбен Љабеништа, Љубиша Каранфиловски, Димитар Димитриевски, Тања Дејаноска и Маја Ковачева, додека Јадранка Дабовиќ Анастасовска се изјасни воздржана, од причина што работниот материјал за оваа точка од дневниот ред не бил доставен во роковите утврдени со Деловникот за работата на Управниот одбор.*

*На тој начин, Управниот одбор со мнозинство гласови донесе*

***Одлука***

***за утврдување на платата на генералниот директор на Фондот за здравствено осигурување на Република Северна Македонија***

*со која се намали бројот на бодовите за пресметување на платата на директорот на Фондот.*

*По донесувањето на одлуката од точката 15, бидејќи не беа дадени предлози за дискутирање под точката 16 – Разно, дневниот ред беше исцрпен и Управниот одбор во 18.00 часот заврши со работата на Сто триесет и шестата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***D-r Arben Lab*ё*nishta***